Fótbolti - Fótboltahelgi framundan hjá stuðningsmönnum ÍBV Herrakvöldið hjá ÍBV-strákunum verður n.k. föstudag sbr. fyrri tilkynningar sem við höfum séð hér á síðunni og fer hver að verða síðastur að krækja sér í miða . En það er fleira framundan en það eru tveir leikir í deildarbikarnum . Á föstudag leikur liðið gegn Víkingum sem þurftu að bíta í það súra epli að falla í fyrra á meðan arfaslakir Framarar héldu sæti sínu á óverðskuldaðan hátt m.v. úrslitin í lokaumferðinni gegn Keflvíkingum , en það er önnur saga . Strákarnir ætla að taka vel á því gegn Víkingum og mæta svo stálhressir á herrakvöldið um kvöldið . Sem stendur er leikurinn settur á kl. 19 í Egilshöll á föstudag en við skulum sjá hvort það verði ekki einhver breyting á því þegar nær dregur en það hvíslaði því lítil unghæna að leikurinn yrði eitthvað fyrr á ferðinni . Á sunnudag leika strákarnir svo gegn Þór frá Akureyri í Reykjaneshöllinni kl. 14:30 . Stuðningsmenn eru að sjálfsögðu hvattir til að mæta á þessa leiki og styðja okkar stráka og auðvitað forvitnast hvort þeir fylgi eftir hreint fínum leik gegn Fylki í fyrstu umferðinni .